

**REPUBLIKA E KOSOVËS**

**REPUBLIKA KOSOVA/ REPUBLIC OF KOSOVO**

**KOMUNA E GJAKOVËS**

**OPŠTINA DJAKOVICA/MUNICIPALITY OF GJAKOVA**

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

**S T A T U T I**

**I**

**KOMUNËS SË GJAKOVËS**

**XX .2022**



**REPUBLIKA E KOSOVËS**

**REPUBLIKA KOSOVA/ REPUBLIC OF KOSOVO**

**KOMUNA E GJAKOVËS**

**OPŠTINA DJAKOVICA/MUNICIPALITY OF GJAKOVA**

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

Në mbështetje të dispozitave të nenit 12, pika 12.2, shkronja a dhe pika 12. 3 të Ligjit Nr. 03/L – 040 për Vetëqeverisjen Lokale, Kuvendi i Komunës së Gjakovës në mbledhjen e mbajtur më datë XX.12.2022, miraton:

**S T A T U T I N**

**E**

**KOMUNËS SË GJAKOVËS**

**KAPITULLI I**

**Dispozitat e Përgjithshme**

**Neni 1**

Statuti i Komunës së Gjakovës (në tekstin e mëtejmë do të njihet si “Statuti”) është akti më i lartë juridik i Komunës që miratohet nga Kuvendi i Komunës, në pajtim me legjislacionin në fuqi.

**Neni 2**

1. Komuna është njësi themelore territoriale e vetëqeverisjes lokale, në të cilën qytetarët e saj rregullojnë vetëqeverisjen në pajtim me Ligjin për Vetëqeverisje Lokale (në tekstin e mëtejmë “Ligji”).

2. Komuna e Gjakovës (në tekstin e mëtejmë do të njihet si “Komuna”) e ka statusin e personit juridik, të drejtën e posedimit dhe administrimit të pronës, mundësinë për të ushtruar padi dhe për të qenë e paditur në gjykata, të drejtën për të lidhur kontrata dhe të drejtën për të marrë punëtorë në punë.

**Neni 3**

1. Selia e Komunës është në Gjakovë, rr. “Nëna Terezë” nr. 337.

2. Komuna mund të ketë flamurin e vet, dukja e të cilit do të përcaktohet me vendim të Kuvendit të Komunës.

3. Festa e Komunës së Gjakovës është me datë 14 Qershor, Dita e Çlirimit të Gjakovës.

**Neni 4**

1. Komuna ka emblemën dhe mund të ketë flamurin e vet, të cilat përdoren në pajtim me Ligjin për simbolet shtetërore.

2. Asnjë subjekt ose person tjetër, përveç Komunës, nuk mund të përdorë simbolet pa autorizim paraprak të dhënë nga organet kompetente komunale.

3. Simbolet e Komunës mund të miratohen apo ndryshohen me dy të tretën (2/3) e votave të anëtarëve të Kuvendit të Komunës, pas konsultimit publik gjithëpërfshirës.

**Neni 5**

Statuti zbatohet vetëm brenda kufijve të Komunës.

**Neni 6**

1. Vula e rrumbullakët përmban tekstin: - rrethi i parë: Republika e Kosovës, - rrethi i dytë: Komuna e Gjakovës, - në mesin e vulës është emblema.

2. Vula e Protokollit të Komunës ka formën e katërkëndëshit kënddrejtë me tekstin: - Republika e Kosovës, - Komuna e Gjakovës, \_\_ Nr. \_\_\_\_\_\_\_\_, dt.\_\_\_\_\_\_

3. Vulat e Komunës të përshkruara në pikat 1 dhe 2 duhet ta kenë tekstin në gjuhën shqipe dhe në gjuhën serbe.

4. Numrin, dimensionet, mënyrën e mbajtjes dhe të përdorimit të vulave të Komunës, e përcakton Kryetari i Komunës me vendim të veçantë, sipas legjislacionit në fuqi.

**Neni 7**

1. Të gjitha organet dhe instancat e Komunës kujdesen që banorët e Komunës t’i gëzojnë të gjitha të drejtat dhe liritë, pa dallim race, etnie, ngjyre, gjinie, gjuhe, religjioni, mendimi politik apo mendimi tjetër, prejardhjeje kombëtare apo sociale; pa dallim prone apo ndonjë statusi tjetër, me qëllim që ata të gëzojnë të drejta të barabarta dhe të drejta për punësim në shërbimet komunale të të gjitha niveleve. Komuna me politikën dhe praktikën e saj do të ndihmojë në mbështetjen e bashkëjetesës mes banorëve dhe krijimit të kushteve adekuate për t’u mundësuar të gjitha komuniteteve që ta shprehin, ruajnë dhe zhvillojnë identitetin e tyre etnik, kulturor, fetar dhe gjuhësor.

2. Termi “komunitet” nënkupton bashkësitë e banorëve që i përkasin grupit të njëjtë etnik, fetar ose gjuhësor.

**Neni 8**

1.Iniciativa për ndryshimin dhe plotësimin e Statutit mund të ndërmerret nga:

a) Kryetari i Komunës;

b) Një e treta (1/3) e anëtarëve të Kuvendit të Komunës;

c) Me iniciativën e 15 % të qytetarëve me të drejtë vote në Komunë.

2. Propozimi për ndryshimin dhe plotësimin e Statutit duhet të dërgohet në Kuvendin e Komunës për shqyrtim fillestar. Kuvendi i Komunës, para shqyrtimit final, duhet ta konsultojë publikun në lidhje me atë propozim.

3. Çdo propozim për ndryshimin dhe plotësimin e Statutit duhet të miratohet në Kuvendin e Komunës siç përcaktohet në nenin 12.3 të Ligjit për Vetëqeverisje Lokale.

4. Pas përfundimit të periudhës së konsultimit, shqyrtimeve dhe sipas vërejtjeve të parashtruara, Kuvendi vendos për miratimin e tekstit përfundimtar të Statutit.

**Neni 9**

Përdorimi i gjuhës zyrtare në Komunë do të aplikohet në pajtim me Ligjin për përdorimin e gjuhëve.

**KAPITULLI II**

**Vendbanimet**

**Neni 10**

Territori i Komunës është përcaktuar në Ligjin për Kufijtë Administrativ të Komunave. Komuna është e përbërë prej këtyre vendbanimeve:

1. Babaj i Bokës
2. Bardhaniq
3. Bardhasan
4. Batushë
5. Bec
6. Berjah
7. Bishtazhin
8. Bitesh
9. Brekoc
10. Brovinë
11. Cërmjan
12. Dallashaj
13. Damjan
14. Devë
15. Doblibarë
16. Dobrixhë
17. Dobrosh
18. Dol
19. Dujakë
20. Duzhnjë
21. Firajë
22. Firzë
23. Fshaj
24. Gërçinë
25. Gërgoc
26. Gjakovë
27. Goden
28. Guskë
29. Hereç
30. Jabllanicë
31. Jahoc
32. Janosh
33. Kodrali
34. Korenicë
35. Koshare
36. Kralan
37. Kusar
38. Kushavec
39. Lipovec
40. Llugaxhi
41. Lugbunar
42. Madanaj
43. Marmull
44. Mejë
45. Meqe
46. Moglicë
47. Molliq
48. Morinë
49. Nec
50. Netic
51. Nivokaz
52. Novosellë e Epërme
53. Novosellë e Ulët
54. Orize
55. Osek Hylë
56. Osek Pashë
57. Pacaj
58. Palabardhë
59. Pjetërshan
60. Plançor
61. Ponoshec
62. Popoc
63. Piskotë
64. Qerim
65. Qerret
66. Raçë
67. Radoniq
68. Rakoc
69. Rakovinë
70. Ramoc
71. Rashkoc
72. Rogovë
73. Rracaj
74. Rrezinë
75. Rrypaj
76. Sheremet
77. Shishman
78. Skivjan
79. Smaq
80. Smolicë
81. Sopot
82. Stubëll
83. Trakaniq
84. Ujz
85. Vogovë
86. Vraniq
87. Zidi i Sadik Agës
88. Zhabel
89. Zhdredhë
90. Zhub
91. Zylfaj

**Neni 11**

1. Komuna ka të drejtë të lidhë marrëveshje me fshatrat, lagjet apo vendbanimet brenda territorit të saj për t’u ofruar më afër shërbime qytetarëve, në pajtim me nenin 35 të Ligjit për Vetëqeverisje Lokale.

2. Kuvendi i Komunës përcakton aktivitetet që mund t’i ushtrojnë vendbanimet, e që janë në kuadër të përgjegjësive dhe kompetencave të Komunës.

3. Kuvendi i Komunës për këto njësi siguron ndarjen e resurseve nga Komuna, që janë në përpjesëtim me përgjegjësitë dhe aktivitetet e përcaktuara.

**Neni 12**

1. Për shtrirjen edhe më tej të përgjegjësive të përcaktuara me ligj, Komuna mund të krijojë zyrë komunale informuese apo shërbyese për të ofruar shërbime më pranë qytetarëve të saj.

2. Zyrat komunale që do të funksionojnë në kuadër të Komunës, do të specifikohen me rregulloren për organizim të brendshëm.

 **KAPITULLI III**

 **Komuna**

**Neni 13**

1. Komuna është njësi themelore e vetëqeverisjes lokale në Republikën e Kosovës, e përbërë nga një komunitet i qytetarëve në një territor të caktuar, të përcaktuar me ligj, e cila ushtron tërë pushtetin i cili nuk është rezervuar shprehimisht për institucionet qendrore.

2. Të gjitha autoritetet komunale u përgjigjen qytetarëve të Komunës në format e përcaktuara me ligj.

3. Qytetarët e Komunës kanë të drejtë që të marrin pjesë në aktivitetet e Komunës, siç përshkruhet me ligj.

**Neni 14**

**Kompetencat komunale**

Komuna i ushtron kompetencat vetanake, të deleguara dhe të zgjeruara në përputhje me ligjin.

**Neni 15**

**Kompetencat vetanake**

Komuna ka kompetenca të plota dhe ekskluzive për sa i përket interesit lokal, duke i respektuar standardet e përcaktuara në legjislacionin e zbatueshëm, në fushat që vijojnë:

a) zhvillimin lokal ekonomik;

b) planifikimin urban dhe rural;

c) shfrytëzimin e tokës dhe zhvillimin;

d) mbrojtjen e mjedisit lokal;

e) zbatimin e rregulloreve të ndërtimit dhe standardeve për kontrollimin e ndërtimit;

f) Komuna merr pjesë në përmirësimin e infrastrukturës: përfshirë furnizimin me ujë, kanalizimin dhe drenazhin, trajtimin e ujërave të zeza, menaxhimin e mbeturinave, rrugëve lokale, trafiku dhe transporti lokal, skemave të ngrohjes lokale dhe shërbimin e zjarrfikësve. Këto shërbime mund të delegohen tek Ndërmarrjet Publike përkatëse.

g) përgjigje ndaj rasteve emergjente lokale;

h) ofrimin e arsimit publik parashkollor, fillor dhe të mesëm duke përfshirë regjistrimin dhe licencimin e institucioneve edukative, punësimin, pagesën e rrogave dhe trajnimin e instruktorëve dhe administratorëve të arsimit;

i) promovimin dhe mbrojtjen e të drejtave të njeriut;

j) ofrimin e përkujdesjes publike primare shëndetësore;

k) ofrimin e shërbimeve familjare dhe shërbimeve të tjera të mirëqenies sociale, siç është përkujdesja për të cenueshmit, strehimin familjar, përkujdesjen e fëmijëve, përkujdesjen për të moshuarit, duke përfshirë regjistrimin dhe licencimin e këtyre qendrave, përkujdesjen, punësimin, pagesën e rrogave dhe trajnimin e profesionistëve të mirëqenies sociale;

l) banimin publik;

m) shëndetësinë publike;

n) licencimin e shërbimeve publike dhe objekteve, duke përfshirë ato që kanë të bëjnë me argëtimin, aktivitete kulturore dhe të lira, ushqimin, strehimin, tregjet, shitjet në rrugë, transportin lokal publik dhe taksitë;

o) emërtimin e rrugicave, të rrugëve dhe të vendeve të tjera publike;

p) ofrimin dhe mirëmbajtjen e parqeve dhe hapësirave publike;

q) turizmit

r) aktivitetet kulturore dhe të lira;

s) çdo çështje që nuk është përjashtuar shprehimisht nga kompetenca e tyre, apo që nuk i është përcaktuar një autoriteti tjetër .

**Neni 16**

**Kompetencat e deleguara**

1. Autoritetet qendrore në Republikën e Kosovës i delegojnë përgjegjësi Komunës, në pajtim me ligjin, për kompetencat vijuese:

a) shënimet kadastrale;

b) regjistrimin civil;

c) regjistrimin e votuesve;

d) regjistrimin e biznesit dhe licencimin;

e) distribuimin e pagesave të ndihmës sociale;

f) mbrojtja e pyjeve që ndodhen në territorin e Komunës në kuadër të autorizimeve të deleguara nga autoriteti qendror, duke përfshirë edhe dhënien e licencave për prerjen e drunjve në bazë të rregullave të miratuara nga Qeveria.

g) administrimin e plotë të pronës komunale, konform nenit 17 të Ligjit.

2. Institucionet e Republikës së Kosovës mund t’i delegojnë Komunës përgjegjësi shtesë, që janë në kuadër të kompetencave të tyre, me kusht që Komunës t’i sigurohen burime financiare.

 **KAPITULLI IV**

 **Organet e Komunës**

**Neni 17**

1. Kuvendi i Komunës (në tekstin e mëtutjeshëm “Kuvendi”) është organi më i lartë në Komunë;

2. Kryetari i Komunës (në tekstin e mëtutjeshëm “Kryetari”) është organi më i lartë ekzekutiv i Komunës.

**Neni 18**

**Kuvendi i Komunës**

1. Kuvendi është organi më i lartë përfaqësues në Komunë dhe zgjedhet në mënyrë të drejtpërdrejtë nga qytetarët në pajtim me Ligjin mbi zgjedhjet lokale.

2. Të gjithë qytetarët e Komunës mund të kandidohen për Kuvend, me kusht që ata t’i plotësojnë kushtet e parapara në Ligjin mbi zgjedhjet lokale.

3. Mandati i çdo anëtari të Kuvendit verifikohet nga komisioni për verifikimin e mandateve që themelohet nga Kuvendi, para nënshkrimit të mandatit nga secili anëtar.

**Neni 19**

1. Të gjithë anëtarët e Kuvendit duhet ta nënshkruajnë betimin solemn si në vijim: “Betohem (ose deklaroj solemnisht) se do t’i kryej me nder, me besnikëri, pa anime e me ndërgjegje dhe sipas ligjit detyrat dhe do t’i ushtroj autorizimet e mia si anëtar i Kuvendit të Komunës së Gjakovës, në mënyrë që të sigurohen kushte për jetë të qetë për të gjithë”.

2. Anëtarët e Kuvendit, të cilët nuk e nënshkruajnë betimin ose mandatin në pajtim me paragrafët 3 dhe 4 të këtij neni brenda një muaji pas certifikimit të rezultateve të zgjedhjeve, pushojnë së qenuri anëtar.

3. Kuvendi i Komunës së Gjakovës përbëhet prej 35 anëtarëve.

**Neni 20**

**Funksionet e Kuvendit të Komunës**

Kuvendi funksionon në bazë të Ligjit për Vetëqeverisje Lokale, Statutit, akteve tjera nënligjore dhe rregulloreve komunale.

**Neni 21**

1. Kuvendi nuk i delegon përgjegjësitë e tij lidhur me marrjen e vendimeve për:

a) statutin dhe Rregulloren e punës, rregulloret komunale dhe miratimin, ndryshimin dhe shfuqizimin e tyre;

b) miratimin e buxhetit dhe planeve investuese;

c) miratimin e çështjeve tjera financiare të cilat janë të rezervuara për Kuvendin sipas Statutit dhe Rregullores së Punës;

d ) planin vjetor të punës dhe raportin vjetor;

e) themelimin e komisioneve të kërkuara sipas ligjit;

f) zgjedhjen e Kryesuesit dhe Zëvendës Kryesuesit të Kuvendit;

g) niveli i tarifave dhe ngarkesave;

h) krijimin dhe përdorimin e simboleve, dekoratave dhe titujve të nderit të Komunës, në pajtim me ligjin në fuqi;

i) emërtimin dhe riemërtimin e rrugicave, rrugëve dhe vendeve të tjera publike;

j) arritjen e marrëveshjeve ndër komunale dhe brenda komunale;

k) marrjen e vendimeve për t’u bashkuar me asociacione përfaqësuese të komunave të Republikës së Kosovës dhe

l) përgjegjësive të tjera që kërkohen me ligj.

2. Për marrjen e vendimeve, Kuvendi i Komunës mund t’ia delegojë pushtetin e tij Komitetit të Kuvendit apo Kryetarit. Kuvendi mund të tërheqë delegimin në çdo kohë.

**Neni 22**

Kuvendi i Komunës dhe Kryetari i Komunës ndajnë dekorata, tituj nderi, mirënjohje dhe shpërblime për individët dhe personat juridikë, në përputhje me kontributet dhe vlerat, rolin dhe ndikimin e tyre në Komunën e Gjakovës.

**Neni 23**

**Kryesuesi i Kuvendit të Komunës**

1. Kryesuesin e Kuvendit e zgjedh Kuvendi nga radhët e anëtarëve.

2. Kryesuesi i Kuvendit zgjidhet për një mandat të njëjtë sikurse anëtarët e Kuvendit.

3. Votimi në të gjitha zgjedhjet për Kryesues të Kuvendit është me vota të fshehta.

4. Për t’u zgjedhur në votimin e parë, kandidati duhet të marr më shumë se gjysmën e votave të numrit të përgjithshëm të anëtarëve të zgjedhur.

5. Në rast se në votimin e parë asnjëri prej kandidatëve nuk e siguron shumicën e kërkuar, atëherë dy kandidatët me numrin më të madh të votave shkojnë në votimin e dytë. Kandidati që merr më shumë se gjysmën e votave të numrit të përgjithshëm të anëtarëve të zgjedhur do të zgjidhet Kryesues i Kuvendit.

**Neni 24**

Postin e Zëvendës Kryesuesit të Kuvendit për komunitete e mban kandidati përfaqësues i popullatës jo-shumicë, që është zgjedhur dhe që ka marrur më së shumti vota në listën e hapur të kandidatëve për zgjedhje në Kuvendin e Komunës.

**Neni 25**

**Mbledhja inauguruese**

1. Kuvendi e mban mbledhjen inauguruese brenda pesëmbëdhjetë (15) ditësh nga dita e certifikimit të rezultateve të zgjedhjeve.

2. Mbledhja inauguruese e Kuvendit thirret nga Kryetari brenda pesëmbëdhjetë ditësh nga dita e certifikimit të rezultateve të zgjedhjeve.

3. Nëse Kryetari i Komunës nuk e thërret mbledhjen sipas detyrës në paragrafin 2 të këtij neni, mbledhja inauguruese e Kuvendit mund të thirret nga anëtari më i vjetër i zgjedhur i Kuvendit, brenda pesëmbëdhjetë ditësh nga data kur Kryetari është dashur të thërras mbledhjen inauguruese të Kuvendit.

4. Nëse anëtari më i vjetër i Kuvendit nuk e thërret mbledhjen sipas detyrës së tij në paragrafin 3 të këtij neni, mbledhja inauguruese e Kuvendit mund të caktohet me iniciativë të shumicës së anëtarëve të zgjedhur të Kuvendit.

5. Mbledhjet e Kuvendit që mbahen para zgjedhjes së Kryesuesit të Kuvendit kryesohen nga anëtari më i moshuar i Kuvendit që është i pranishëm në mbledhje.

**Neni 26**

**Mbledhjet e Kuvendit**

1. Kryesuesi i Kuvendit thërret dhe kryeson mbledhjet e Kuvendit.

2. Kuvendi mban së paku dhjetë seanca në vit, pesë prej të cilave duhet të mbahen gjatë gjashtë muajve të parë të vitit, siç përcaktohet me Rregulloren e Punës.

3. Mbledhjet e Kuvendit gjithashtu mund të thirren me kërkesën e çerekut të numrit të të gjithë anëtarëve të Kuvendit ose nga Komiteti për Politikë e Financa.

4. Së paku shtatë ditë pune para çfarëdo mbledhjeje të Kuvendit ose tri ditë pune më herët në raste urgjente, anëtarët e Kuvendit duhet të njoftohen për kohën, datën dhe vendin e mbajtjes së mbledhjes, si dhe për rendin e ditës së asaj mbledhjeje. Njoftimet publike për këto çështje shpallen në të njëjtën kohë.

**Neni 27**

**Takimet e jashtëzakonshme të Kuvendit**

1. Takimi i jashtëzakonshëm i Kuvendit caktohet me kërkesën e bërë me shkrim nga më së paku një e treta e numrit të përgjithshëm të anëtarëve të Kuvendit, apo me kërkesë të Kryetarit.

2. E drejta për të thirrur një takim të jashtëzakonshëm gjithashtu përfshinë të drejtën për caktimin e rendit të ditës për takimin e caktuar.

3. Pikat e caktuara në rendin e ditës për mbledhjet e jashtëzakonshme, nuk mund të ndryshohen gjatë mbledhjes.

4. Takimi i jashtëzakonshëm i Kuvendit nuk mbahet nëse të gjithë anëtarët e Kuvendit dhe publiku nuk janë njoftuar me shkrim, siç kërkohet me Rregulloret e punës, së paku tri ditë pune para datës së mbajtjes së takimit.

5. Procedurat e lartpërmendura nuk zbatohen për takimet që thirren për shkak të rrethanave urgjente.

**Neni 28**

 **Takimet e hapura**

1. Takimet e Kuvendit dhe të gjitha komisioneve të tij janë të hapura për opinion. Anëtarëve të publikut u lejohet pjesëmarrja në takime të Kuvendit, ashtu siç është paraparë në Rregulloren e punës.

2. Njoftimi për takimin e Kuvendit bëhet publik.

3. Kuvendi apo Komiteti, me votën e shumicës, mund të vendosë për përjashtimin e opinionit nga i tërë takimi, apo nga një pjesë e tij, në rastet kur:

a) mendohet se mbajtja e një takimi të hapur mund të shpie deri te një çrregullim publik apo dhunë;

b) takimi i hapur kërcënon të zbulojë informacione dhe dokumente të cilat janë të klasifikuara si konfidenciale sipas Ligjit mbi qasjen në dokumentet zyrtare;

c) kërcënon të zbulojë informacione të ndjeshme personale apo komerciale ose

d) informacione lidhur me procedurat gjyqësore të tanishme apo të ardhshme.

4. Në rastet e tilla, Kuvendi njofton për vendimin e marrë.

5. Kuvendi mund të miratoj rregulla dhe procedura për mbajtjen e seancave të mbyllura.

**Neni 29**

**Kuorumi**

1. Kuorumi për të gjitha takimet e Kuvendit dhe komiteteve të tij është së paku gjysma e numrit të anëtarëve.

2. Kuorumi duhet të verifikohet para çdo vendimi të marrë.

**Neni 30**

**Rendi i ditës**

1. Rendi i ditës për takimin e Kuvendit caktohet nga Kryesuesi i Kuvendit në marrëveshje me Kryetarin e Komunës.

2. Anëtari i Kuvendit mund të kërkojë shtimin e një pike në rendin e ditës gjatë seancës së rregullt të Kuvendit, nëse çështja që kërkohet të përfshihet në rend të ditës është çështje urgjente me rëndësi publike.

3. Kërkesa e tillë mund të miratohet apo refuzohet me votën e shumicës.

4. Rregullorja e Punës së Kuvendit parasheh dispozita tjera për përgatitjen, miratimin dhe ndryshimin e rendit të ditës.

**Neni 31**

 **Votimi**

1. Në të gjitha takimet e Kuvendit dhe Komiteteve të tij, çdo person, përfshirë edhe Kryesuesin, ka nga një votë, por Kryesuesi ka një votë shtesë nëse votimi është i barabartë për ose kundër një propozimi.

2. Nëse ndryshe nuk parashihet shprehimisht në ligj, vendimet e Kuvendit aprovohen me shumicën e anëtarëve që janë të pranishëm dhe votojnë.

3. Abstenimet regjistrohen me qëllim të themelimit të kuorumit, por nuk merren parasysh në rezultatet e votimit.

**Neni 32**

**Procesverbali**

1. Për të gjitha mbledhjet e Kuvendit dhe të Komiteteve të tij mbahet procesverbali. Procesverbali përfshin emrat e anëtarëve të pranishëm dhe anëtarëve të ftuar, rendin e ditës, thelbin e diskutimit, rezultatin numerik të votimit dhe propozimet e miratuara apo të refuzuara. Nëse kërkohet të thirret me emër secili anëtar, në procesverbal shënohet si ka votuar secili prej tyre.

2. Procesverbalin e mban një shërbyes civil nga Sektori për Punë të Kuvendit Komunal. Procesverbali duhet të miratohet në mbledhjen e ardhshme. Çdokush ka të drejtë ta shikojë procesverbalin dhe ta marrë një kopje.

3. Kryesuesi e nënshkruan procesverbalin e miratuar.

**Neni 33**

**Konfliktet e interesave**

1. Anëtari i Kuvendit apo anëtari i Komitetit nuk mund të jetë pjesëmarrës në marrjen e vendimeve dhe në procedurat administrative që kanë të bëjnë me cilëndo çështje në të cilën ai apo ndonjë anëtar i afërt i familjes së tij ka interes personal apo material.

2. Secili anëtar duhet t`i shfaqë të gjitha konfliktet e interesit që lindin në çdonjërën prej mbledhjeve në të cilën është i pranishëm. Secili anëtar mund të ofrojë informacione që janë në interes të anëtarit tjetër.

3. Çdo anëtar mund të tërhiqet vullnetarisht nga procesi i marrjes së vendimeve dhe nga procedurat administrative, nëse konsideron se ato mund të çojnë deri te konflikti i interesave.

4. Para mbledhjes së parë të Kuvendit, anëtarët e Kuvendit shënojnë në një deklaratë të plotë dhe të hapur interesat e tyre financiare dhe këtë regjistër e mban Njësia për Menaxhimin e Burimeve Njerëzore. Anëtarët e Kuvendit shënojnë çdo ndërrim të gjendjes së tyre financiare, posa ato të ndodhin.

5. Kur ekzistojnë konfliktet e interesave, anëtarët e Kuvendit duhet të përjashtohen nga procesi i marrjes së vendimeve dhe nga procedurat administrative.

6. Nëse vjen deri te ndonjë konflikt potencial i interesit, pasi që është marrë vendimi, ai duhet të pezullohet dhe çështja duhet të hetohet. Nëse arrihet në përfundimin se ka ekzistuar konflikti i interesit, vendimi duhet të anulohet tërësisht dhe duhet të bëhet një votim i ri.

**Neni 34**

**Të drejtat dhe detyrat e anëtarëve të Kuvendit**

1. Të gjithë anëtarët e Kuvendit kanë të drejta dhe mundësi të barabarta të marrin pjesë plotësisht në punimet e Kuvendit.

2. Anëtari i Kuvendit ka të drejtë të kërkojë informacione lidhur me çështjet komunale nga Kryetari dhe Kryesuesi i Kuvendit. Kërkesa shqyrtohet në pajtim me procedurat që do të përcaktohen me Rregulloren e Punës;

3. Anëtari i Kuvendit mund të dorëzojë vërejtje me shkrim, të cilat do t`i bashkëngjiten procesverbalit;

4. Anëtari i Kuvendit mund t’iu drejtohet të pranishmëve në cilindo komision të Kuvendit anëtar i të cilit nuk është, por nuk mund të votojë. Ai mund t`i propozojë Kryesuesit të Kuvendit që të diskutohet ndonjë çështje që është në përgjegjësi të Kuvendit.

**Neni 35**

1. Anëtari i Kuvendit mund të kërkojë nga Kryetari informacione që janë të nevojshme për punën e tij si anëtar. Nëse nuk është i kënaqur me përgjigjen, ai ose ajo mund ta ngrejë çështjen në Kuvendin e Komunës.

2. Anëtari i Kuvendit lejohet të mungojë nga vendi i punës për periudha kohore që janë të domosdoshme për kryerjen e punëve të Kuvendit.

3. Kuvendi në pajtim me udhëzimet e nxjerra nga qeveria qendrore, mund t’iu ofrojë kompensim anëtarëve të Kuvendit për punën e tyre në Kuvend.

4. Anëtarët e Kuvendit detyrohen të marrin pjesë në të gjitha mbledhjet e Kuvendit, të thirrura në mënyrë të duhur, në komisionet ku ata janë anëtar, përveç rasteve kur ekzistojnë arsye të justifikueshme për mungesën e tyre.

**Neni 36**

 **Mandati**

1. Mandati i anëtarëve të Kuvendit është katër vite.

2. Anëtari i Kuvendit pushon të jetë anëtar:

a) me rastin e përfundimit të mandatit të tij;

b) nëse ai/ajo ndërron vendbanimin ku është zgjedhur;

c) nëse anëtari ia paraqet Kryesuesit të Kuvendit dorëheqjen me shkrim nga posti i tij;

d) nëse anëtari ka qenë i dënuar për ndonjë vepër penale dhe është lëshuar urdhër për burgim për gjashtë ose më shumë muaj;

e) nëse anëtari nuk merr pjesë tre muaj rresht në mbledhjet e Kuvendit pa arsye;

f) nëse ligji në fuqi, apo ndonjë ligj tjetër i zbatueshëm skualifikon apo e konsideron të pa përzgjedhshëm.

3. Anëtari i Kuvendit në të njëjtën kohë nuk mund të jetë deputet i Kuvendit të Republikës së Kosovës.

**Neni 37**

 **Shpërndarja e Kuvendit jo funksionues të Komunës**

1. Nëse Kuvendi dështon në kryerjen e funksionit të detyrueshëm sipas standardeve të përcaktuara me ligj, apo nëse bëhet jo funksionues dhe kështu rrezikon ushtrimin e të drejtave themelore të qytetarëve, ministria përgjegjëse për qeverisje lokale njofton Komunën për dështimin dhe kërkon që të ndërmerren masa të duhura në mënyrë që të sigurohet kryerje e qetë e funksionit komunal.

2. Kuvendi konsiderohet jo funksionues nëse:

a) nuk e zgjedh kryesuesin tridhjetë (30) ditë pas themelimit;

b) nuk miraton statutin e saj brenda gjashtëdhjetë (60) ditësh pas themelimit;

c) nuk miraton buxhetin sipas afatit të paraparë me ligjin përkatës ose

d) nuk mban mbledhje për një periudhë më të gjatë se gjashtë (6) muaj.

3. Ministria përgjegjëse për qeverisje lokale e njofton Qeverinë e Republikës së Kosovës për mos funksionimin e Komunës. Qeveria mund ta shpërndajë Kuvendin jo funksionues.

4. Zgjedhjet e reja për Kuvendin e Komunës mbahen në pajtim me ligjin për zgjedhjet komunale.

**KAPITULLI V**

**Neni 38**

**Komitetet e përhershme**

1. Kuvendi themelon Komitetin për Politikë dhe Financa dhe Komitetin për Komunitete si komitete të përhershme.

2. Kuvendi themelon komitete tjera për të cilat konsideron se janë të nevojshme për kryerjen e përgjegjësive të tyre.

3. Nëse nuk parashihet ndryshe me ligj, komitetet reflektojnë përbërjen e Kuvendit.

**Neni 39**

 **Komiteti për Politikë dhe Financa**

1. Komiteti për Politikë dhe Financa kryesohet nga Kryesuesi i Kuvendit dhe përbërja e tij duhet të reflektojë përfaqësimin e entiteteve politike në Kuvend.

2. Komiteti për Politikë dhe Financa është përgjegjës për shqyrtimin e të gjitha politikave, dokumenteve fiskale dhe financiare, planeve dhe iniciativave, duke përfshirë dokumentet e planifikimit strategjik, kornizën vjetore buxhetore afatmesme, planin vjetor të prokurimit, rregulloren vjetore për tatimet, tarifat dhe pagesat, planin vjetor të punës për auditimin e brendshëm, buxhetin vjetor afatmesëm dhe çdo ndryshim të buxhetit gjatë vitit fiskal si dhe për marrjen e raporteve nga Kryetari dhe dorëzimin e rekomandimeve në Kuvendin e Komunës.

3. Përbërja e Komitetit për Politikë dhe Financa dhe kompetencat e tij, janë të parapara me Rregulloren për përbërjen dhe kompetencat e komiteteve.

**Neni 40**

**Komiteti i Komuniteteve**

1. Komiteti i Komuniteteve përfshinë në radhët veta shumicën e thjeshtë nga anëtarët e Kuvendit, anëtarët tjerë janë nga përfaqësuesit e komuniteteve. Çdo komunitet që jeton në Komunë përfaqësohet nga së paku një përfaqësues në Komitetin e Komuniteteve. Përfaqësuesit e komuniteteve jo shumicë në Komunë e përbëjnë shumicën e anëtarëve të Komitetit të Komuniteteve.

 2. Komiteti i Komuniteteve është përgjegjës për shqyrtimin e përputhshmërisë së autoriteteve komunale me ligjin në zbatim dhe për shqyrtimin e të gjitha politikave komunale, praktikave dhe aktiviteteve për t’u siguruar se të drejtat dhe interesat e komuniteteve respektohen plotësisht. Komiteti gjithashtu i rekomandon kuvendit masat që duhet të ndërmerren për të siguruar jetësimin e dispozitave që kanë të bëjnë me nevojën e komuniteteve për t’u avancuar, shprehur, mbrojtur dhe zhvilluar identitetin e tyre etnik, kulturor, fetar dhe gjuhësor, si dhe për të siguruar mbrojtje adekuate të të drejtave të komuniteteve brenda Komunës.

**Neni 41**

 **Komitetet konsultative**

1. Kuvendi themelon komitete konsultative sektoriale me qëllim të pjesëmarrjes së qytetarëve në procesin e vendimmarrjes.

2. Anëtarësia e komiteteve përbëhet nga qytetarët dhe përfaqësuesit e organizatave joqeveritare.

3. Komitetet konsultative mund të dorëzojnë propozime, bëjnë hulumtime dhe ofrojnë mendime për iniciativat e Kuvendit.

4. Kuvendi do të themelojë Këshillin Komunal për Siguri në Bashkësi.

**Neni 42**

**Informimi i subjekteve të interesuara për mbledhjen e Kuvendit dhe Komiteteve**

1. Mbledhjet e Kuvendit dhe komiteteve të Kuvendit, janë të hapura për publikun, përfaqësuesit e mjeteve të informimit dhe subjekteve të interesuara për objektin e diskutimit, përveç në rastet që parashihen ndryshe me legjislacionin në fuqi.

2. Kuvendi nëpërmjet Zyrës për Informim njofton publikun të paktën 7 ditë para mbledhjeve të rregullta ose 3 ditë para mbledhjeve të jashtëzakonshme.

3. Njoftimet publike bëhen përmes:

a) Shpalljeve publike në vendet më të frekuentuara brenda territorit të Komunës;

b) Mediave të shkruara dhe elektronike lokale dhe

c) Faqes zyrtare të internetit të Komunës.

4. Njoftimet publike duhet të përmbajnë:

a) Datën e mbledhjes;

b) Kohën e mbledhjes;

c) Vendin e mbajtjes së mbledhjes dhe

d) Rendin e ditës.

5. Komitetet nëpërmjet Zyrës për Informim njoftojnë publikun 3 ditë para ditës së caktuar për mbajtjen e mbledhjeve. Njoftimet publike përmbajnë:

a) Datën e mbledhjes;

b) Kohën e mbledhjes;

c) Vendin e mbajtjes së mbledhjes dhe

d) Rendin e ditës.

**Neni 43**

Çdo anëtar i publikut i cili merr pjesë në mbledhjet e Kuvendit dhe Komiteteve të tij, me lejen e Kryesuesit të Kuvendit, mund të bëjë pyetje dhe mund t’i drejtohet mbledhjes.

**KAPITULLI VI**

**Udhëheqësia Komunale / Ekzekutivi**

**Neni 44**

 **Zgjedhja e Kryetarit të Komunës**

1. Kryetari i Komunës zgjidhet me zgjedhje të drejtpërdrejtë në pajtim me ligjin mbi zgjedhjet lokale.

2. Kryetari i Komunës zgjidhet për një periudhë katër vjeçare.

3. Mandati i Kryetarit të Komunës përfundon:

a) kur ta kryej mandatin e tij;

b) nëse vdes;

c) nëse jep dorëheqje;

d) nëse ndërron vendbanimin në komunë tjetër;

e) nëse nuk paraqitet në punë për më shumë se një muaj pa arsye;

f) nëse shkarkohet nga detyra në pajtim me Ligjin për Vetëqeverisje Lokale;

g) në rast të vendimit përfundimtar të gjyqit që e privon Kryetarin nga cilësia juridike dhe

h) në rast të dënimit për vepër penale me një urdhër për burgim për gjashtë muaj ose më tepër.

**Neni 45**

**Betimi**

1. Me rastin e zgjedhjes, Kryetari jep betimin ose deklaratën solemne para anëtarëve të Kuvendit. Teksti i betimit është si në vijim:

*“Betohem (ose deklaroj solemnisht) që do t’i kryej detyrat e mia dhe do t’i ushtroj kompetencat e mia si Kryetar i Komunës së Gjakovës me nder, besnikëri, në mënyrë të pa anshme, me ndërgjegje dhe në pajtim me ligjin, në mënyrë që t’i siguroj kushtet për një jetë të qetë për të gjithë.”*

2. Kryetari që dështon ta japë betimin brenda një muaji nga certifikimi i rezultateve të zgjedhjeve e humbë mandatin.

**Neni 46**

**Përgjegjësitë e Kryetarit**

Kryetari i Komunës i zbaton përgjegjësitë në vijim:

1. përfaqëson Komunën dhe vepron në emër të saj;
2. udhëheqë ekzekutivin e Komunës dhe administratën e saj dhe mbikëqyrë administrimin financiar të Komunës;
3. ushtron të gjitha kompetencat, të cilat nuk i jepen në mënyrë eksplicite Kuvendit të Komunës apo komiteteve të tij;
4. ekzekuton aktet e Kuvendit të Komunës;
5. emëron apo shkarkon zëvendësit e tij/saj;
6. emëron dhe shkarkon anëtarët e tij të cilët i ndihmojnë atij në kryerjen e detyrave;
7. organizon punën dhe drejton politikën e Komunës;
8. propozon rregullore apo akte të tjera për miratim në Kuvendin e Komunës;
9. propozon zhvillimin komunal, planet rregullative dhe investuese, propozon buxhetin vjetor për miratim në Kuvendin e Komunës dhe e ekzekuton buxhetin e miratuar;
10. raporton para Kuvendit të Komunës për situatën ekonomiko-financiare të Komunës dhe për zbatimin e planeve investuese të Komunës, së paku njëherë në gjashtë muaj apo kurdoherë që kërkohet nga Kuvendi i Komunës; dhe
11. mund të kërkojë që Kuvendi i Komunës ta shqyrtojë një akt komunal para hyrjes në fuqi, kur konsideron se akti cenon legjislacionin në zbatim dhe/apo interesin e komuniteteve.
12. do të konsultojë nënkryetarin për komunitete për çështjet që kanë të bëjnë me komunitetin jo shumicë; dhe
13. Aktivitetet tjera që i caktohen me këtë statut.

**Neni 47**

 **Konfliktet e interesit**

1. Menjëherë pas zgjedhjes së tij, Kryetari i Komunës ndërpret çdo kontratë apo lidhje që ka, e cila mund ta vë në pikëpyetje aftësinë e tij për kryerjen e përgjegjësive të tij në mënyrë të drejtë dhe të paanshme.

2. Kryetari i Komunës përjashtohet nga procedurat vendimmarrëse dhe administrative që kanë të bëjnë me ndonjë çështje në të cilën ai apo ndonjë i afërm i familjes së tij ka interes personal apo financiar.

3. Kryetari i Komunës duhet t’i paraqesë konfliktet e interesit sapo të paraqiten ato.

4. Kryetari i Komunës mundet vullnetarisht ta përjashtojë veten nga vendimmarrja dhe procedurat administrative, nëse konsideron që mund të ketë konflikt të interesit. Kryetari shënon çdo ndryshim në gjendjen financiare menjëherë pasi që ai të paraqitet.

**Neni 48**

 **Shkarkimi**

1. Kryetari i Komunës mund të suspendohet me vendim të Qeverisë së Republikës së Kosovës brenda afatit prej tridhjetë ditëve nëse Kryetari ka cenuar Kushtetutën dhe ligjet në fuqi.

2. Nëse konsideron se janë plotësuar kushtet për suspendimin nga detyra të Kryetarit, ministria përgjegjëse për pushtet lokal do t’i rekomandojë Qeverisë së Republikës së Kosovës suspendimin e Kryetarit. Qeveria e Republikës së Kosovës brenda tridhjetë ditëve mund të suspendojë me vendim Kryetarin dhe t’i dorëzojë lëndën Gjykatës Kushtetuese.

3. Nëse Gjykata Kushtetuese e përkrah vendimin, Qeveria mund të shkarkojë nga detyra Kryetarin.

**Neni 49**

**Nënkryetari i Komunës**

1. Kryetari i Komunës ka një Nënkryetar.

2. Nënkryetari emërohet nga Kryetari për të njëjtin mandat dhe shkarkohet nga Kryetari.

3. Me kërkesë të Kryetarit, Nënkryetari i ndihmon Kryetarit në ushtrimin e funksioneve ekzekutive të përditshme dhe vepron në emër të Kryetarit në mungesë të tij.

4. Kur posti i Nënkryetarit mbetet i lirë, Kryetari emëron Nënkryetarin e ri, jo më vonë se tridhjetë ditë pas paraqitjes së postit të lirë.

5. Neni 47 për konfliktet e interesit të Kryetarit zbatohet mutatis mutandis edhe për Nënkryetarin.

**KAPITULLI VII**

**Neni 50**

**Drejtoritë Komunale**

1. Administrata komunale organizohet dhe funksionon përmes këtyre drejtorive:

1.1 Drejtoria e Administratës

1.2 Drejtoria për Buxhet dhe Financa

1.3 Drejtoria për Shërbime Publike

1.4 Drejtoria për Infrastrukturë

1.5 Drejtoria për Shëndetësi dhe Mirëqenie Sociale

1.6 Drejtoria për Arsim

1.7 Drejtoria për Kulturë, Rini dhe Sport

1.8 Drejtoria për Zhvillim Ekonomik

1.9 Drejtoria për Urbanizëm dhe Mbrojtje të Mjedisit

1.10 Drejtoria për Bujqësi, Pylltari dhe Zhvillim Rural

1.11 Drejtoria për Gjeodezi, Kadastër dhe Pronë

1.12 Drejtoria për Mbrojtje dhe Shpëtim

1.13 Drejtoria për Inspektime.

2. Kuvendi Komunal mund të themeloj, bashkoj apo shkrij drejtori të tjera sipas nevojës së paraqitur.

3. Çdo drejtori menaxhohet nga drejtori i cili emërohet dhe shkarkohet nga Kryetari.

**Neni 51**

1. Drejtorët menaxhojnë dhe udhëheqin drejtoritë e tyre në përputhje me udhëzimet strategjike dhe politike të Kryetarit dhe në pajtim me ligjet dhe rregulloret komunale në fuqi.

2. Drejtorët i raportojnë rregullisht Kryetarit për çështjet që janë nën përgjegjësinë e tyre dhe i ofrojnë atij të gjitha informatat dhe raportet e nevojshme për procesin e vendimmarrjes.

3. Fushëveprimi, detyrat dhe përgjegjësitë e drejtorive komunale të përcaktuara në këtë statut caktohen me ligj dhe me rregullore të brendshme komunale.

4. Kryetari i Komunës me vendim të posaçëm cakton një njësi përgjegjëse për të zhvilluar çdo lloj të procedurës administrative në kompetencë të Komunës, për ato kompetenca që nuk janë përcaktuar drejtpërdrejtë me ligj të veçantë, akt nënligjor apo me këtë Statut.

**Neni 52**

 **Konflikti i interesit për drejtorët**

1. Drejtorët përjashtohen nga marrja e vendimeve dhe nga procedurat administrative që kanë të bëjnë me çfarëdo çështjesh për të cilën ai apo ndonjë anëtar i ngushtë i familjes së tij ka ndonjë interes personal ose financiar.

2. Nga drejtorët kërkohet që të paraqesin me shkrim çdo konflikt interesash menjëherë pasi shfaqen.

**Neni 53**

1. Përveç drejtorive komunale, Komuna i ka këto njësi dhe sektorë:

1.1 Kabineti i Kryetarit

1.2 Njësia për Menaxhimin e Burimeve Njerëzore

1.3 Njësia e Prokurimit

1.4 Njësia e Auditimit të Brendshëm

1.5 Sektori Ligjor

1.6 Sektori për Menaxhimin e Kontratave dhe Zhvillim të Projekteve

1.7 Sektori për Komunitete dhe Kthim

1.8 Sektori për Raportim, Informim dhe Bashkëpunim

1.9 Sektori për Integrime Evropiane

1.10 Sektori për të Drejtat e Njeriut dhe Barazi Gjinore

1.11 Sektori për Përfaqësim Ligjor

1.12 Sektori për Menaxhimin e Pronës komunale

2. Fushëveprimi, detyrat dhe përgjegjësit e njësive dhe sektorëve të përcaktuara në paragrafin 1 të këtij neni caktohen me ligji dhe me rregullore të brendshme komunale.

3. Njësit dhe Sektorët si në paragrafin 1 të këtij neni i përgjigjen drejtpërdrejt Kryetarit të Komunës.

**KAPITULLI VIII**

**Administrata Komunale**

**Neni 54**

**Shërbimi civil komunal**

1. Shërbimi civil komunal përfshinë të gjithë personat e punësuar nga autoriteti komunal, rroga e të cilëve paguhet nga buxheti i Republikës së Kosovës, përveç:

a) Kryetarit, Nënkryetarit dhe Drejtorëve komunal

b) Kryesuesit dhe të gjithë anëtarëve të Kuvendit.

2. Drejtorët komunal, drejtorët e institucioneve dhe ndërmarrjeve nën autoritetin e Komunës dhe nëpunësit civil të administratës së Komunës nuk mund të jenë anëtarë të Kuvendit të Republikës së Kosovës apo Kuvendit të Komunës ku ata punojnë.

3 Zgjedhjet për Kuvendin e Komunës nuk përbëjnë shkak për rishqyrtimin e emërimeve të shërbyesve civil.

**Neni 55**

**Menaxheri i Burimeve Njerëzore**

1. Administrata komunale ka Menaxherin e Burimeve Njerëzore.

2. Kryetari shpall, rekruton dhe largon Menaxherin e Burimeve Njerëzore në pajtim me ligjin e aplikueshëm.

3. Nëse pozita e Menaxherit të Burimeve Njerëzore mbetet e zbrazët, Kryetari i Komunës cakton një zëvendësues për kryejen e detyrave të Menaxherit të Burimeve Njerëzore.

**Neni 56**

**Detyrimet e zyrtarit publik komunal**

1. Zyrtari publik komunal detyrohet të respektojë Kushtetutën dhe ligjin dhe të mbrojë interesin e shtetit dhe të drejtat dhe liritë e njeriut.
2. Zyrtari publik komunal ushtron detyrat e tij me profesionalizëm, paanësi, pa diskriminim, pa interes personal, në kohë dhe në përputhje me ligjin dhe kodin e etikës.
3. Zyrtari publik komunal duhet të veprojë në përputhje me parimet e përcaktuara me këtë ligj, kodin e etikës dhe veprimet e tij duhet të jenë në funksion të themelimit dhe përforcimit të besimit të ndërsjellë dhe bashkëpunimit ndërmjet qytetarëve dhe administratës komunale.

**Neni 57**

1. Organizimi i brendshëm dhe sistemimi i vendeve të punës në Komunën e Gjakovës, rregullohet me Rregulloren për organizimin e brendshëm dhe sistematizimin e vendeve të punës, të miratuar nga Kuvendi i Komunës.
2. Rregullorja sipas paragrafit 1 të këtij neni, përcakton kushtet dhe standardet në harmoni me aktet ligjore dhe nënligjore në fuqi.

**Neni 58**

**Konfliktet e interesit**

Zyrtari publik komunale përjashtohet nga vendimmarrja dhe procedurat administrative lidhur me ndonjë çështje në të cilën ai apo ajo, ose ndonjë anëtar i afërm i familjes së tij, ka interes personal ose financiar, siç përcaktohet me legjislacionin në fuqi.

**KAPITULLI IX**

**Konsultimi dhe pjesëmarrja e publikut**

**Neni 59**

**Informimi publik dhe konsultimi**

1. Komuna mban periodikisht së paku dy herë në vit takime publike në të cilat mund të marrë pjesë secili person apo organizatë me interes në Komunë. Data dhe vendi i takimit publikohet së paku dy javë përpara. Njëra nga mbledhjet mbahet gjatë gjashtë muajve të parë të vitit.

2. Në takime të tilla përfaqësuesit komunal informojnë pjesëmarrësit për aktivitetet e Komunës, kurse pjesëmarrësit mund të shtrojnë pyetje dhe të japin propozime për përfaqësuesit e zgjedhur komunal.

3. Përveç takimeve publike të cekura më lartë, Komuna është e obliguar t’i informojë qytetarët e Komunës për çfarëdo planesh apo programesh të rëndësishme me interes publik.

4. Kuvendi miraton rregulloren komunale që promovon transparencë të organeve legjislative, ekzekutive dhe administrative të Komunës, duke e rritur pjesëmarrjen e opinionit në marrjen e vendimeve në nivel lokal dhe duke lehtësuar qasjen publike në dokumentet zyrtare të Komunës.

5. Çdo person mund të kontrollojë çfarëdo dokumenti që mbahet nga Komuna, përveç nëse qasja e tillë nuk është e ndaluar sipas Ligjit mbi qasjen në dokumentet zyrtare.

**Neni 60**

**E drejta e peticionit**

Çdo person apo organizatë me interes në Komunë ka të drejtën e prezantimit të peticionit në Kuvendin e Komunës për çfarëdo çështje lidhur me përgjegjësitë dhe kompetencat e Komunës. Kuvendi shqyrton peticionin në pajtim me Rregulloren e punës.

**Neni 61**

**Iniciativa e qytetarëve**

1. Qytetarët mund të marrin iniciativë për të propozuar rregullore, brenda kompetencave të Komunës, për miratim nga Kuvendi apo me votën e qytetarëve, në pajtim me ligjin në zbatim.

2. Propozuesit ia dorëzojnë draftin e rregullores së propozuar Kryesuesit të Kuvendit.

3. Draft rregullorja e propozuar duhet të nënshkruhet nga 15% e votuesve të regjistruar për t’u shqyrtuar nga Kuvendi.

4. Kuvendi i Komunës është i obliguar ta shqyrtojë rregulloren e propozuar brenda 60 ditësh pas pranimit.

**Neni 62**

 **Referendumi**

1.Qytetarët e Komunës së Gjakovës mund të kërkojnë që edhe Rregullorja e Kuvendit e miratuar nga Kuvendi i Komunës, t’i nënshtrohet referendumit.

2. Kërkesa duhet t’i dorëzohet Kryesuesit të Kuvendit brenda 30 ditësh nga data e miratimit të rregullores e cila duhet të nënshkruhet nga 10% e votuesve të regjistruar.

3. Kuvendi i Komunës duhet ta shqyrtojë kërkesën brenda 30 ditësh pas pranimit të peticionit, në pajtim me ligjin në fuqi.

**KAPITULLI X**

**Financat e Komunës dhe procedurat buxhetore**

**Neni 63**

**Procedurat buxhetore**

Të gjitha çështjet që janë të lidhura me administrimin financiar të Komunës janë përgjegjësi e Kryetarit të Komunës, të cilat përgjegjësi edhe mund të barten tek drejtori i Drejtorisë për Buxhet dhe Financa. Përjashtim nga këto çështje bëjnë ato që janë të rezervuara për Kuvendin e Komunës dhe Kryetarin.

**Neni 64**

Drejtorët e drejtorive të Komunës do ta mbajnë kontrollin financiar dhe duhet të sigurojnë saktësinë dhe tërësinë e informatave financiare dhe sistemeve funksionuese brenda drejtorive të tyre, si dhe duhet t’ia japin të gjitha informatat drejtorit të Drejtorisë për Buxhet dhe Financa dhe Auditorit të Brendshëm.

**Neni 65**

Drejtori i Drejtorisë për Buxhet dhe Financa duhet t’i japë këshilla financiare Kryetarit të Komunës dhe komiteteve të Kuvendit, përfshirë këtu edhe vlerësimin financiar të rregulloreve, vendimeve dhe politikave që shqyrtohen nga këto organe të Komunës.

**Neni 66**

Rregullat, procedurat financiare dhe procedurat e prokurimit të Komunës janë të përcaktuara nga Ministria e Financave, si dhe me legjislacionin në fuqi.

**Neni 67**

Drejtori i Drejtorisë për Buxhet dhe Financa do të paraqesë procedura, rregullore dhe rregulla tjera financiare, që do të jenë në përputhshmëri me procedurat e ligjeve në fuqi, rregullat dhe rregulloret e Ministrisë së Financave, për të promovuar një administrim të fortë financiar brenda Komunës dhe nga personeli i Komunës.

**Neni 68**

Përcaktimi i të gjitha lartësive të tatimeve, tarifave dhe pagesave, si dhe ndryshimi i këtyre kritereve të tatimeve, tarifave dhe pagesave duhet të miratohet nga Kuvendi.

**Neni 69**

1. Drejtori i Drejtorisë për Buxhet dhe Financa është përgjegjës për koordinimin e përgjithshëm të procesit të buxhetit, duke përfshirë edhe përgatitjen e tij dhe ciklin e konsultimit të brendshëm dhe konsultimit me publikun, në pajtim me legjislacionin në fuqi.

2. Pas përfundimit të fazës së konsultimeve me propozime për buxhet, njofton Kryetarin e Komunës, Komitetin për Politik dhe Financa i rekomandohet Kuvendit të Komunës për miratim.

**Neni 70**

1. Konsultimet me publikun duhet të mbahen në kohën ndërmjet datës 15 prill dhe 15 qershor, në mënyrë që t’u mundësohet të gjithë qytetarëve brenda Komunës që t’i japin mendimet e tyre për të hyrat dhe propozimet për investime të buxhetit.

2. Takimet konsultative, ku përfshihen të gjitha pjesët e komunës, duhet të lajmërohen nëpërmjet mediave lokale një javë para mbajtjes së tyre dhe drejtori i Drejtorisë për Buxhet dhe Financa duhet të sigurojë që të gjitha propozimet për investime në infrastrukturën sociale janë evidentuar.

3. Propozimet duhet t’i dërgohen Komitetit për Politikë e Financa dhe Kuvendit, së bashku me vlerësimin objektiv të drejtorit për vlerësimin e çmimit dhe prioriteteve.

4. Konsultimet e buxhetit gjithashtu përfshijnë edhe informimin e qytetarëve për potencialin e të hyrave komunale, duke përfshirë edhe tatimin në pronë dhe masën në të cilën këto të hyra do të mblidhen.

5. Viti fiskal i komunës fillon me 1 Janar. Kryetari ia paraqet Kuvendit buxhetin për miratim sa më shpejtë që është e mundur praktikisht, pas njoftimit për lartësinë e fondit të ndarë për vitin vijues.

**Neni 71**

**Auditimi i brendshëm**

Auditori i brendshëm është i autorizuar dhe ka përgjegjësi në pajtim me legjislacionin në fuqi të bëjë auditim të brendshëm..

**Neni 72**

**Raporti vjetor**

Kryetari i Komunës në konsultim me Komitetin për Politikë dhe Financa e publikon raportin vjetor pas përfundimit të çdo viti fiskal të Komunës. Raporti i prezantohet Kuvendit për miratim, jo më vonë se më 30 maj të vitit vijues. Raporti duhet të përmbledhë objektivat e Komunës në lidhje me veprimtaritë e saj për të cilat është përgjegjëse dhe duhet të vlerësojë nivelin e realizimit të objektivave për atë vit fiskal. Raporti duhet të sqarojë mënyrën e financimit të secilit prej aktiviteteve dhe duhet të tregojë gjendjen financiare të Komunës në fund të atij viti fiskal. Ai duhet të përfshijë edhe deklaratat për kontrollet financiare. Këto kërkesa duhet të përfshijnë edhe veprimtaritë e ndërmarrjeve komunale, përkrahjen e dhënë organizatave jofitimprurëse si dhe marrëveshjet e bëra me fshatrat, vendbanimet dhe lagjet urbane.

**Neni 73**

**Pasuria e Komunës**

1. Komuna ka të drejtë të posedojë dhe menaxhojë pasuri të luajtshme dhe të paluajtshme.
2. Komuna ka të drejtë të shesë dhe japë me qira pasurinë e luajtshme dhe të paluajtshme sipas ligjit, me përjashtim të shitjes së tokës e cila rregullohet me ligj të posaçëm.
3. Komuna mban dhe udhëheqë regjistrin e pronës së luajtshme dhe të paluajtshme që e kanë në shfrytëzim dhe posedim.
4. Kryetari i Komunës emëron komisione (ad hoc) me qëllim të regjistrimit të pasurisë së luajtshme dhe të paluajtshme të Komunës.

**KAPITULLI XI**

**Komunikimi dhe qasja në dokumentet zyrtare**

**Neni 74**

Organet komunale obligohen që t’i informojnë qytetarët me shkrim lidhur me kërkesat e tyre, duke komunikuar drejtpërdrejtë në gjuhën e tyre dhe duke ju lejuar qasje në dokumentet zyrtare në pajtim me ligjin përkatës dhe aktet nënligjore.

**Neni 75**

**Ankesat e qytetarëve**

1. Çdo qytetarë mund të parashtrojë ankesë në afatin ligjor ndaj akteve administrative të organeve të Komunës, nëse ai apo ajo mendon se i janë cenuar të drejtat.
2. Ankesat e qytetarëve kundër një akti administrativ të organeve komunale shqyrtohen sipas ligjit për procedurën e përgjithshme administrative.

 **KAPITULLI XII**

 **Dispozitat përfundimtare**

**Neni 76**

Në rastet kur ekziston ndonjë konflikt midis dispozitave të Statutit me dispozitat e Ligjit për Vetëqeverisje Lokale aplikohen dispozitat e Ligjit.

**Neni 77**

1. Pas miratimit të këtij Statuti shfuqizohet statuti me numër 01Nr.011-10 i datës 26.12.2008 si dhe vendimi me numër 01Nr.001-332/2010.

2. Pas miratimit të këtij Statuti, të gjitha aktet tjera të Komunës duhet të harmonizohen me Statutin në fuqi.

**Neni 78**

Plotësimet dhe ndryshimet e dispozitave të këtij Statuti bëhen sipas procedurës së miratimit të tij.

**Neni 79**

Interpretimi autentik i këtij Statuti bëhet nga Kuvendi i Komunës së Gjakovës.

**Neni 80**

Ky Statut hyn në fuqi 15 ditë pas regjistrimit në zyrën e protokollit të Ministrisë së Administrimit të Pushtetit Lokal, si dhe 7 ditë pas publikimit në gazetën zyrtare dhe në ueb faqen e Komunës.

**Gjakovë, 28.12.2022**  **Arbënesha Kuqi**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Kryesuese e Kuvendit të Komunës së Gjakovës**